31996R1107
L 148/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1107/96 НА КОМИСИЯТА
от 12 юни 1996 година
относно регистриране на географски указания и наименования за произход по процедурата, предвидена в член 17 на Регламент (ЕИО) № 2081/92 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2081/92 на Съвета от 14 юли 1992 г. за защита на географските указания и наименованията за произход за селскостопанските и хранителни продукти (1), и по-специално член 17 от него,
като има предвид, че съгласно член 17 на Регламент (ЕИО) № 2081/92, в рамките на шест месеца след влизането в сила на този регламент държавите-членки са изпратили на Комисията защитените по закон означения или означенията, установени чрез употребата им, които желаят да регистрират;
като има предвид, че последвалото проучване на тези означения в съответствие с Регламент (ЕИО) № 2081/92, установи, че някои от тях са в съответствие с разпоредбите на този регламент и могат да бъдат регистрирани и защитени в Общността, като географски указания или наименования за произход;
като има предвид, че родови имена не се регистрират;
като има предвид, че член 7 на Регламент (ЕИО) № 2081/92 не се отнася до процедурата, предвидена в член 17 на същия регламент;
като има предвид, че съгласно член 14, параграф 3 на Регламент (ЕИО) № 2081/92, наименования за произход или географски указания не могат да се регистрират, когато предвид репутацията и известността на търговска марка и продължителността на нейното използване регистрацията може да заблуди потребителя по отношение на истинската идентичност на продукта;
като има предвид, че в случай на наименование за произход или географско указание, чието име вече е регистрирано като търговска марка, защитата е предоставена по искане на един-единствен производител в съответствие с критериите по член 1 на Регламент на Комисията (ЕИО) № 2037/93 (2), този производител не може да попречи на други производители в определената географска област, които произвеждат в съответствие с регистрираната спецификация, да използват защитеното наименование за произход или защитеното географско указание;
като има предвид, че когато търговска марка и регистрирано наименование за произход или географско указание съвпадат, използването на търговската марка, съответстващо на едно от положенията, посочени в член 13 на Регламент (ЕИО) № 2081/92, може да продължи, само ако тази търговска марка удовлетворява условията, предвидени в член 14, параграф 2 на същия регламент;
като има предвид, че някои държави-членки са оповестили, че не е искана защита за някои части на означенията и това следва да бъде взето под внимание;
като има предвид, че регистрацията на защитени наименования за произход или географски указания не освобождава от задължението за спазване на действащите разпоредби за селскостопанските и хранителни продукти;
като има предвид, че гласуването в комитета, предвиден в член 15 на Регламент (ЕИО) № 2081/92, не доведе до становище; като има предвид, че при липсата на становище и в съответствие с този член, Комисията изпрати предложение до Съвета, така че той да вземе решение с квалифицирано мнозинство в рамките на три месеца; като има предвид, че Съветът не се произнесе в рамките на този период, предложените мерки се приемат от Комисията,
ПРИЕ НАСТОЯЩИЯ РЕГЛАМЕНТ:
Член 1
Означенията, изброени в приложението, се регистрират като защитени географски указания (ЗГУ) или защитени наименования за произход (ЗНП) съгласно член 17 на Регламент (ЕИО) № 2081/92.
Означенията, невключени в приложението, които са изпратени съгласно член 17, продължават да бъдат защитени на национално равнище до вземане на решение за тях.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юни 1996 година.